यूनीसेफ (यूनाइटेड नेशन्स चिल्ड्रन्स फंड) के साथ मिलकर नेशनल इंस्टीट्यूट ऑफ पब्लिक फाइनेंस एंड पॉलिसी ने इस रिपोर्ट को तैयार किया है। इसके मुताबिक, मानव विकास के अधिकांश सूचकांकों पर मध्य प्रदेश का प्रदर्शन बेहद खराब है। जैसे कि गरीबी का अनुपात पूरे देश का 21.92 फीसदी है तो मध्य प्रदेश का 31.65 फीसद। तीन साल से कम उम्र के कुपोषित बच्चों की तादाद पूरे देश में 40.।4 फीसदी है तो मध्य प्रदेश में 57.9 फीसदी। बच्चों को जन्म देते वक्त महिलाओं की मौत के मामले में मधय प्रदेश देश का पांचवां सबसे खराब राज्य है। यहां हर एक लाख गर्भवती महिलाओं में से 221 को प्रसव के वक्त जान से हाथ धोना पड़ता है, जबकि राष्ट्रीय स्तर पर यह आंकड़ा 167 है। इसी तरह, मध्य प्रदेश देश का दूसरा ऐसा राज्य है, जहां जन्म के वक्त सबसे ज्यादा बच्चों की मौत होती है। प्रति हजार में यहां 54 नवजात दम तोड़ देते हैं, जबकि इस मामले में पूरे देश का औसत 40 है।